《送赤石山人还山 其二》
清代·徐恪

君意乃浩然，临风一长啸。集菀与集枯，性情岂殊好。

世人贵苟得，搴裳见嘲诮。颇觉村野便，欣然侣渔钓。

内顾疏顽姿，未具肉食貌。安命圣所先，亦匪慕高蹈。

白云深远林，青山满归棹。入门对尊酒，弟兄自酬导。

努力成荣名，柴桑有同调。

作者简介：徐恪，字昔民，一字息溟，江阴人。康熙丙寅拔贡，官罗城知县。有《九炉山人集》。